Assassin's Creed: Brotherhood

Assassin's Creed: Brotherhood (בתרגום לעברית: "אמונת המתנקש: אחווה") הוא משחק פעולה-הרפתקאות שפותח על ידי חברת יוביסופט מונטריאול והופץ בידי חברת יוביסופט. המשחק הוא השלישי בסדרת משחקי Assassin's Creed והשני בטרילוגיה של אציו לאחר המשחק Assassin's Creed II. המשחק יצא לראשונה לקונסולות המשחקים פלייסטיישן 3 ו-Xbox 360 בנובמבר 2010, ולאחר מכן למערכת ההפעלה Microsoft Windows במרץ 2011. גרסה משופרת של המשחק בהפרדה גבוהה יצאה יחד עם המשחק השני ו-Assassin's Creed: Revelations כחלק מ"האוסף של אציו" לפלייסטיישן 4 ו-Xbox One בנובמבר 2016 ולנינטנדו סוויץ' בפברואר 2022. עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר טמפלרים - מציבה אותן בפני שתי אידאולוגיות שונות ומנוגדות. סיפור המסגרת מתרחש בתקופת המאה ה-21 ועוקב אחר דזמונד מיילס, שחי את הזכרונות הגנטיים של אבי אבותיו אציו אודיטורה דה פירנצה בכדי למצוא דרך למנוע את האסון של שנת 2012. הנרטיב הראשי של הסיפור מתרחש בין השנים 1500 ל-1507 במהלך המלחמות האיטלקיות וממשיך את אירועי המשחק השני כשאציו נלחם בטמפלרים (בראשות משפחת בורג'ה בעלת ההשפעה והכוח) ברומא, בעוד הוא מנסה להקים מחדש את אחוות המתנקשים באיטליה ולשחרר את העיר משלטונם של בני בורג'ה. המשחק מציג עולם פתוח ומשוחק מנקודת מבט בגוף שלישי, כאשר הוא מתמקד בכישורי הקרב, ההתגנבות וביכולות הפארקור של דזמונד ושל אציו כדי להביס את אויביהם ולחקור את סביבתם. בתור אציו, השחקן יכול לחקור את העיר רומא בחופשיות כדי לקדם את נרטיב העלילה, או להשלים מגוון של משימות צדדיות שאינן קשורות לסיפור הראשי. לראשונה בסדרת המשחקים, המשחק מציג מצב מרובה משתתפים, שבו השחקנים יכולים לקחת את תפקידם של טמפלרים בשלבי אימונים. מספר חבילות תכנים להורדה שוחררו בהמשך למשחק, ביניהם "היעלמות דה וינצ'י" - חבילת הרחבה שהתרחשה במהלך המשחק לשחקן יחיד. לאחר שחרורו, המשחק זכה לביקורות חיוביות ממספר מבקרי משחקים, ששיבחו את תפאורת הסיפור, התוכן החדש, השיפורים במשחקיות שנעשו מאז המשחק הקודם ומצב מרובה המשתתפים החדש. נרטיב הסיפור זכה אף הוא לביקורות חיוביות, אם כי הוא נחשב לנחות יותר מאשר קודמו. המשחק זכה במספר פרסים, ביניהם פרס האקדמיה הבריטית לאמנויות הקולנוע והטלוויזיה למשחק הפעולה הטוב ביותר, וזכה להצלחה מסחרית גדולה, עם היקף מכירות של 7.2 מיליון עותקים נכון למאי 2011. המשחק האחרון בטרילוגיה של אציו - Assassin's Creed: Revelations - יצא בנובמבר 2011. ערך מורחב – Assassin's Creed (סדרת משחקים)#משחקיות Assassin's Creed: Brotherhood הוא משחק פעולה והרפתקאות המתרחש בסביבת עולם פתוח ומשוחק מנקודת מבט בגוף שלישי. המשחק כולל שני מצבי משחק, שחקן יחיד ומרובה משתתפים, לראשונה בסדרת המשחקים. למרביתו של עולם המערכה לשחקן יחיד - שאורכו מוערך בכ-15 שעות משחק - השחקן שולט בפרוטגוניסט המשחק הקודם אציו אודיטורה דה פירנצה. בנקודות מסוימות בנרטיב הסיפור, השחקן שולט בדזמונד מיילס, שחי את זכרונותיו של אציו בזמנים המודרניים דרך מתקן האנימוס. בפעם הראשונה בסדרת המשחקים, דזמונד מסוגל לעזוב את האנימוס בכל שלב כדי לחקור את העיר מונטריג'וני, בה המתנקשים קבעו את בסיסם, ולמצוא סודות חבויים. דזמונד מסוגל גם לקבל גישה למשימות אימונים וירטואליות באמצעות האנימוס, שבוחנות את כישורי הקרב והריצה החופשית של השחקן. מערכת הקרבות של הסדרה זכתה לשיפור במשחק Brotherhood. מהלכי התקיפה הראשונית וההגנה מפני התקפה הפכו לקטלניים יותר ממשחקים קודמים, בהם התקפת הנגד הייתה יעילה יותר. בעבר, השחקן היה צריך לחכות עד אשר היריב בעל הבינה מלאכותית יתקוף - דבר אשר האט במידה רבה את קצב הלחימה. מערכת הבינה המלאכותית במשחק זה היא יותר אגרסיבית, והאויבים יכולים לתקוף בו זמנית. כדי להתמודד איתם, אציו יכול להשתמש בכלי נשק לטווח קרוב ורחוק באותו זמן, ביניהם האקדח המוסתר שלו, שלא נראה במשחק הקודם בעת קרב. אחרי שהרג אויב אחד, השחקן יכול לבצע מספר מהלכי סיום כדי לנטרל מספר אויבים מהר יותר תוך שימוש בסגנון "הכה ושסף". אציו יכול לזרוק גם כלי נשק כבדים כמו גרזנים, חניתות וחרבות לעבר אויביו. המגוון השונה של האויבים התרחב וכעת הוא כולל חיל פרשים, חיילי ארקבוז וחיילי משמר האפיפיור. המשחק מציג לראשונה את מערכת האחווה שמאפשרת לשחקן (בתור אציו) לגייס מתנקשים חניכים חדשים אחרי השמדת כל אחד מתריסר מגדלי בורג'ה הממוקמים ברחבי רומא, היכן שמוצבים חיילי משמר האפיפיור, ולהציל אזרחים ממורמרים שמוטרדים בידי השומרים. השחקן יכול לשלוח בהמשך את אותם מתנקשים חניכים למשימות ברחבי אירופה או לזמן אותם לסייע במהלך משימות (במידה והם לא עסוקים כבר במשימות משלהם). העסקתם של המתנקשים החניכים גורם להם לצבור ניסיון, והשחקן יכול לשנות את מראם, את יכולותיהם ואת נשקיהם במידת מה על ידי הקצאת נקודות כישורים שאותם חניכים הרוויחו. המתנקשים החניכים יכולים למות בזמן משימות, מהן הם יכולים לא לחזור. במשחק, אציו יכול לשלוט במספר גאדג'טים חדשים, ביניהם המצנח של לאונרדו דה וינצ'י שנעשה בו שימוש בקפיצה מבניינים גבוהים, כמו גם חצים מורעלים, רעל מהיר יותר וקשת מוצלבת. סדרה של משימות צדדיות שניתנו בידי דה וינצ'י מאפשרת לשחקן להשתמש במכונות המלחמה שאותן המציא, כדוגמת עפיפון ענק שנושא תותח ואבטיפוס של טנק אותו נאלץ לבנות עבור הטמפלרים. אציו חייב להשמיד את אותן מכונות מלחמה ואת עיצוביהן לפני שהטמפלרים יוכלו לבנות עוד מהן. משימות צדדיות נוספות כוללות התנקשות בסוכנים טמפלרים ברומא, השלמת אתגרים עבור שלוש סיעות הברית של אציו בעיר (קורטיזנות, גנבים ושכירי חרב) ולחקור מקומות תת-קרקעיים כדי למצוא מפתחות לאוצר המאמינים של רומולוס - כת סודית הסוגדת למייסד האגדי והמלך הראשון של רומא. אחרי שמגיעים לרמה מסוימת של סנכרוניזציה, השחקן מסוגל לחוות זכרונות מודחקים של אהובתו לשעבר של אציו, כריסטינה וספוצ'י. הרקע העיקרי של המשחק הוא העיר רומא, אשר נפלה לחורבות כתוצאה משלטונה המושחת של אפיפיורות בורג'ה ושל הטמפלרים, שריכזו את כל עושרם בקריית הוותיקן. בדומה לעיר מונטריג'וני במשחק Assassin's Creed II, השחקן יכול להשקיע בעיר, לחזות בהתפתחותה ולפתוח פרסים נעולים. כדי לחדש אזור מסוים ברומא, על השחקן לשחרר אותו תחילה מהשפעת הטמפלרים על ידי השמדת מגדל בורג'ה הקרוב. ביצוע המשימה יוביל להוספתן של משימות והזדמנויות חדשות. העיר רומא היא גדולה בהרבה מכל עיר בודדת מהמשחק הקודם (גדולה פי שלוש מפירנצה) והיא מחולקת לחמישה רבעים: ותיקנו (קריית הוותיקן), צ'נטרו (מרכז העיר), טרנס-טיבר (טרסטוורה), קמפנה (אזור הכפר) ואנטיקו (ר' רובעי רומא). שלא כמו משחקים קודמים, כבר לא ניתן לנדוד מעיר לעיר משום שמרבית הפעולה מתרחשת בעיר רומא וסביבותיה. במקום זאת, סדרת מנהרות מאפשרות לשחקן לנדוד לרבעים השונים. אולם, משימות ראשיות וצדדיות מסוימות לוקחות את השחקן אל מחוץ לגבולות רומא, כשבין היתר נכללים מעגן נאפולי, קולי אלבני וחלק מנווארה, ספרד. כמו משחקים קודמים בסדרת משחקי Assassin's Creed, גם כאן קיימות דמויות המבוססות על דמויות היסטוריות, כמו לאונרדו דה וינצ'י, ניקולו מקיאוולי, רודריגו בורג'ה, צ'זארה בורג'ה וקתרינה ספורצה. אזורים במשחק כוללים את הקולוסיאום והפנתאון ברומא, והעיר ויאנה בספרד. Assassin's Creed: Brotherhood הוא המשחק הראשון בסדרת המשחקים לכלול מצב מרובה משתתפים. השחקנים הם חניכים טמפלרים בשלבי אימונים במתקן של תאגיד אבסטרגו. הם משתמשים באנימי (צורת רבים לאנימוס) שנראה בתחילתו של המשחק Assassin's Creed II כדי לקבל גישה לזכרונותיהם של טמפלרים מזמני העבר ולרכוש את יכולותיהם באמצעות "אפקט הדימום". קיימים שמונה מצבי משחק (מבוקש, ברית, מצוד, לכידת תיבה, מבוקש מתקדם, ברית מתקדם, ליווי והתנקשות) ומפות משחק שונות, ביניהם אזורים מהמשחק השני והשלישי כמו פירנצה, כמו גם מפות חדשות לרומא, קסטל גנדולפו, סיינה ומון-סן-מישל. המשחקיות במצב מרובה משתתפים דומה למשחקיות הראשית, וזאת כשהשחקנים נדרשים להשתמש ביכולות ההתנקשות וההתגנבות שלהם. על השחקנים לצוד אחר מטרות בעוד הם ניצודים בעצמם. ניתן להרוויח נקודות בזכות משימות התנקשות, הגנה מפני רודפים, רכישת בונוסים והשלמת מטרות ספציפיות למצב משחק זה. מצב זה כולל גם מגוון דמויות חדשות, שיש צורך לפתוח את רובן. מצב המולטיפלייר כולל גם מערכת רמות, שמאפשרת לשחקנים לפתוח פרסים באמצעות רכישת נקודות ניסיון במהלך הקרבות והשגת רמות חדשות. לאחר מכן, השחקנים יכולים לפתוח יכולות, הטבות ורצפים. היכולות הן כישורים אקטיביים שניתן להשתמש בהם רק אחרי זמן המתנה מסוים. הטבות הן כישורים פסיביים, שאותן ניתן לחמש לקראת הקרב והן פעילות כל הזמן. רצפים הם בונוסים שנרכשים לאחר הצלחה בהשגת חוזי התנקשות מושלמים/כושלים. בתערוכת E3‏ 2010 הוצגה גרסת בטא של מצב מרובה המשתתפים, שהייתה בלעדית לפלייסטיישן 3. היא החלה ב-4 באוקטובר 2010, עם גישה מוקדמת למנויי PlayStation Plus מ-27 בספטמבר, והסתיימה ב-18 באוקטובר 2010. בגרסה זו היו זמינות שלוש מפות - רומא, קסטל גנדולפו וסיינה. חברת יוביסופט הודיעה ששרתי Brotherhood, בנוסף לאלה של כותרים ישנים אחרים של החברה, ייסגרו ב-1 בספטמבר 2022 - תאריך שנדחה ל-1 באוקטובר 2022. הדבר גרם לכל ההישגים והפרסים שקשורים למצב מרובה המשתתפים בגרסאות הקונסולות להיות בלתי ניתנים להשגה. במצב משחק "מבוקש", לפחות שישה שחקנים נמצאים על המפה ועליהם להתנקש אחד בשני. לכל שחקן ניתן שחקן אחר כמטרה שעליו להתנקש בה. היעד הוא למצוא ולהרוג את המטרה מבלי להתגלות או להיהרג בידי הרודף או הרודפים שנשכרו לצוד אחרי השחקן. ניתן להבדיל את השחקנים מדמויות שאינן שחקן. במידה והשחקן הורג דמות שאינה שחקן או שמתגלה ממקום מחבואו, הרודף יכול לזהות אותו ביתר קלות מאחרים - דבר שמוביל בדרך כלל למרדף בין השניים. השחקן עם הניקוד הגבוה ביותר בסופו של הסיבוב מנצח. שחקנים יכולים לאבד את חוזה ההתנקשות שלהם אם הם יהרגו דמות שאינה שחקן, אם יהממו אותם הנרדפים או אם הנרדפים שלהם ייהרגו בידי שחקן אחר. שחקן אינו יכול להרוג שחקן אחר שאינו המטרה שלו, אך הם מסוגלים להמם את הצייד שלהם. המצב המתקדם של "מבוקש" הוא גרסה שונה שלו, כאשר השוני מתבטא בכמות גדולה יותר של דמויות שאינן שחקן כדי להקשות על מציאת הנרדפים, וכן מצפן פחות מדויק. בדרך כלל נדרשת התגנבות רבה יותר בגרסה המתקדמת יותר. מצב המשחק "התנקשות" דומה ל"מבוקש", אלא שבמקום חוזי התנקשות במטרות, כל השחקנים הם מטרות לגיטימיות. על השחקנים לזהות שחקנים אחרים ולהינעל עליהם לפני שיתנקשו בהם. עקב העובדה ששני שחקנים יכולים להרוג אחד את השני, מי שיינעל ראשון על האחר יהפוך לצייד, בעוד האחר יהפוך לניצוד. המצפן הרגיל שמופיע במצב "מבוקש" מוחלף בחצי כיוון בהתאם לקרבה, שגדלים לצורת קשתות ככל שהמטרה מתקרבת ויהפכו בסופו של דבר לעיגול שלם כשהשחקנים האחרים יהיו קרובים מאוד. כמו מצבי משחק אחרים, השחקן בעל הניקוד הגבוה ביותר ינצח בסיבוב. במצב משחק "ברית", קיימים שלושה צוותים כשכל אחד מוגבל לשני שחקנים שמשתמשים באותה אישיות. מטרת מצב המשחק הזה היא להרוויח כמה שיותר נקודות מהצוותים האחרים, אך כל צוות נרדף בידי צוות אחר והוא מורשה להרוג רק צוות אחד (שאינו זה שרודף אחריו), ולהמם את אלה שרודפים אחריו. מצב המשחק מאתגר שחקנים לעבוד בעבודת צוות, כששני השחקנים יכולים לעזור אחד לשני ולהתנקש בו זמנית במטרותיהם. המצב המתקדם של "ברית" הוא גרסה שונה שלו, כאשר המצפן במשחק כמו גם הקרב עם המטרות הופך לקשה יותר בדומה למצב המתקדם של "מבוקש". מצב המשחק "מצוד" מכיל שני צוותים של ארבעה אנשים. צוות אחד הוא הצייד, בעוד הצוות השני הוא הניצוד. כל צוות נראה כמו דמות ספציפית, ומשתתף בתורות להיות הצייד או הניצוד. הצוות הצייד מקבל נקודות על ידי התנקשויות, בעוד הצוות הניצוד מקבל נקודות על ניסיונות בריחה, הימום הציידים והיכולת להישאר חבוי. הצוות עם הניקוד הגבוה ביותר מנצח. במצב המשחק "לכידת תיבה" ישנם שני צוותים של ארבעה כל אחד. צוות אחד הוא הצייד, בעוד צוות שני הוא הניצוד שצריך לגנוב תיבות אוצר כשהם עומדים קרוב אליהן. כל צוות נראה כמו דמות ספציפית ומשתתף בתורות להיות הצייד או הניצוד. ציידים מקבלים נקודות על ידי התנקשויות, בעוד הניצודים מקבלים נקודות על ידי ניסיונות בריחה, הימום וגניבת תיבות. הצוות עם הניקוד הגבוה ביותר מנצח. מצב המשחק "ליווי" מכיל צוות אחד של ארבעה משתתפים, שמלווה דמות שאינה שחקן בעוד הצוות השני מנסה להתנקש בהם. בכל פעם, קיימות שתי דמויות שאינן שחקן שיש צורך להגן עליהן והן עוברות דרך שורה של נקודות ציון שנראות בידי שני הצוותים. כאשר הדמות שאינה שחקן נהרגת, אחרת מסתנכרנת במקומה. למצב המשחק קיימים שני סיבובים, כשכל צוות משחק פעם אחת כמלווה ופעם אחת כמתנקש. שחקנים יכולים לבחור באחת מתוך 21 דמויות המשחק, ביניהן קורטיזנה, ספר, כומר, אציל, אורב, מוציא להורג, רופא, נפח, קפטן, מבריח, מכונאי, בוזז, גנב, ארלקינו ושכיר חרב. שתי דמויות מיוחדות היו זמינות רק במהדורות להזמנה מוקדמת של המשחק, הארלקינו והקצין. אולם, שתי דמויות אלו צורפו מאוחר יותר לחבילת ההרחבה "היעלמות דה וינצ'י" כמו גם המיקומים המיוחדים של שוק טראיאנוס והאקוודוקט. החבילה כוללת ארבע דמויות חדשות - דמה רוזה, אביר, מרקיז ומצורע. לכל דמות יש מהלכי התנקשות שמיוחדים לה, כמו גם כלי נשק אופייני לאותה דמות. הדמויות יכולות להיות מותאמות מראש ככל שהשחקן עולה שלב, החל בצבע התלבושת וכלה בסוג כלי הנשק. בעקבות אירועי המשחק הקודם, דזמונד מיילס נמלט ביחד עם לוסי סטילמן, רבקה קריין ושון הייסטינגס אחרי שהטמפלרים תקפו את מקום מחבואם, והם מתמקמים בחורבות וילה אודיטורה שבעיר מונטריג'וני. אחרי שחידש את החשמל למנהרות ששוכנות מתחת לוילה, דזמונד משתמש במתקן האנימוס 2.0 כדי להמשיך ולחיות את הזכרונות הגנטיים של אבי אבותיו אציו אודיטורה דה פירנצה. משימתו היא למצוא את תפוח עדן, שיוכל למנוע אסון מתקרב באותה שנה, שלדעתו תוכנן בידי הטמפלרים. סיפורו של אציו ממשיך בשנת 1499, כשהוא יוצא מתוך הכספת ונמלט מרומא ביחד עם דודו מריו. עם שובו למונטריג'וני, אציו מסביר לחברי אחוות המתנקשים את הדברים שראה בתוך הכספת, והוא מתנחם בעובדה שהרצון האישי שלו לנקמה הגיע לסיפוקו. אולם, ניקולו מקיאוולי מפקפק בהחלטתו של אציו לחוס על חייו של רודריגו בורג'ה. ביום למחרת, צבא האפיפיור מטיל מצור על מונטריג'וני בפקודתו של צ'זארה בורג'ה, בנו של רודריגו. צ'זארה הורג את מריו ומשיג את התפוח לידי הטמפלרים. אציו הפצוע עושה את דרכו חזרה לרומא, מרכז כוחם של הטמפלרים באיטליה, ומחפש לנקום בבית בורג'ה. בהגיעו, הוא מגלה שאחוות המתנקשים המקומית איבדה מכוחה. הוא מחליט להקים מחדש את האחווה ומשכנע את מקיאוולי שהוא מסוגל להנהיגה, לגייס אנשים אליה ולשחזר את עוצמתה. במהלך שלוש השנים הבאות, אציו מנטרל את כוחם של בני בורג'ה בעיר הבירה, מחבל במשאביו של צ'זארה ומתנקש באנשי מפתח שקרובים אליו תוך שאיפה להחזיר את רומא לגדולתה. אחרי שהחזיר את אחוות המתנקשים למלוא כוחה, ניתן לאציו דרגת "אל מנטורה" (המורה) והוא הופך למעשה למנהיג סיעת המתנקשים באיטליה. במהלך זמן זה, גם אחותו של אציו קלאודיה הופכת למתנקשת. כשצ'זארה מגלה אודות פעולותיו של אציו, הוא מתעמת עם אביו כדי לבקש יותר כסף ואת התפוח. רודריגו מסרב מחשש שהדבר יתגרה במתנקשים, ומנסה להרוג את בנו עם תפוח מורעל בראותו שבנו תאב לכוח. אולם, צ'זארה - שרק לקח נגיסה מהתפוח המורעל - יורק אותה ודוחף את התפוח בפה של אביו, למעשה הורג אותו. אחרי שאציו מאתר את מיקומו של התפוח בבזיליקת פטרוס הקדוש הישנה, הוא משתמש בו כדי להתגבר על כוחות צבאו של צ'זארה ולהדוף את תומכיו. צ'זארה נעצר בידי צבא האפיפיור של יוליוס השני אחרי שאציו ומתנקשיו מתעמתים מולו והורגים את אחרוני מאמיניו. מספר שנים לאחר מכן, אציו משתמש בתפוח כדי לבדוק את מצבו של צ'זארה, אך הוא מגלה שזה האחרון הוברח מכלאו. אציו מסתיר את התפוח במקדש הציוויליזציה הראשונה שנבנה מתחת לקולוסיאום, ועוזב את רומא במרדף אחרי צ'זארה. בשנת 1507, צ'זארה ופטרונו החדש ז'אן ד'אלברה השלישי מממלכת נווארה מטילים מצור על העיר ויאנה בספרד. אציו נתקל בצ'זארה בביצורים של טירה עתיקה ונלחם בו. צ'זארה טוען בפניו שאינו יכול להיהרג בידי בן תמותה, ואציו בוחר להשאיר זאת לידי הגורל ומפיל אותו מהביצורים אל מותו. בחזרה בזמנים המודרניים, דזמונד משתמש בקואורדינטות מזכרונותיו של אציו, וביחד עם לוסי, שון ורבקה נוסע למקדש שבו אציו החביא את התפוח. הוא מתכוון להשתמש בו כדי לאתר מקדשים אחרים ולשמור על שאר פיסות העדן שהם מחזיקים בהם הרחק מידיהם של הטמפלרים. כאשר דזמונד נכנס למקדש, הוא נתקל בהולוגרמה של אישה בשם יונו, בדומה לחזיון של אציו עם מינרווה. יונו מעירה על חוסר הידע של בני האדם, וקוראת להם "תמימים ובורים", בטרם היא נכעסת וצועקת "היינו צריכים להשאיר אתכם כפי שהייתם!". כשדזמונד מתקרב לתפוח ונוגע בו, הזמן עוצר מסביבו. יונו מצהירה שדזמונד הוא צאצא הגזע שלה וכי הוא אויבם. היא גם אומרת שיש אישה שתלווה אותו מבעד ל"שער", אך יש לאסור עליה לעשות זאת. היא לוקחת שליטה על גופו של דזמונד ומאלצת אותו לדקור את לוסי. השניים נופלים לקרקע, כשלוסי מתה ודזמונד נופל לתרדמת. במהלך הקרדיטים של סוף המשחק, שני גברים מתלבטים אם להכניס את דזמונד חזרה לאנימוס. בשנת 1506, בזמן שאציו רדף אחרי צ'זארה בורג'ה, הוא ביקר את חברו לאונרדו דה וינצ'י בבית המלאכה שלו ברומא כדי לבקש את עזרתו במעבר ימי לספרד. לאונרדו מציע לקחת את אציו לקפטן ספינה, אך לפני כן מבקש ממנו למצוא את השוליה שלו, ג'אן ג'קומו קפרוטי דה אורנו, הידוע בשם סאלאי. כאשר אציו וסאלאי חוזרים לבית המלאכה אחרי היתקלות עם הרמטיציסטים, חברי הכת של הרמס טריסמגיסטוס, הם מגלים שבית המלאכה נטוש ומסיקים מכך שלאונרדו נחטף בידי הרמטיציסטים, שמאלצים אותו לקחת אותם למקדש תת-קרקעי שמצא. סאלאי מוצא כיתוב על הרצפה שמרמז שעליהם לאתר חמישה ציורים של לאונרדו שהיו בעבר בחזקתו של אציו במונטריג'וני אך כעת נעלמו. אחרי שאיתרו את הציורים, אציו מגלה דיאגרמות קטנות בתוך כל אחד מהציורים, שכאשר מחוברות יחדיו מגלות את מיקומו של המקדש. אציו עושה את דרכו לשם והורג את ההרמטיציסטים שמחזיקים בלאונרדו כבן ערובה. השניים חוקרים את המקדש ומגלים כספת נוספת שנבנתה בידי הציוויליזציה הראשונה, ובתוכה מצוי רק מעמד. אציו מניח את ידו על המעמד, וחושף מספרים מוזרים שהשניים אינם מודעים לפשרם, מאחר שמדובר בנקודות ציון. לאונרדו חושב שהם חסרי משמעות, ואציו מעיר על כך שהמספרים אינם מיועדים להם. השניים עוזבים את המקדש. בזמנים המודרניים, שני הגברים אומרים שדזמונד נפל לתרדמת, ואחד מהם אומר "יש לנו את המיקום של המקדש. למה אתה מחכה, בוא נצא". המשחק Assassin's Creed: Brotherhood פותח בידי חברת יוביסופט מונטריאול, שעבדה גם על שני משחקי Assassin's Creed הקודמים ונבחרה להוביל את הפיתוח על המשחק השלישי. פרק חדש של Assassin's Creed שהציג את מצב המולטיפלייר הוצג בידי החברה במהלך הדו"ח הפיסקלי של הרבעון השלישי לשנת 2009, בעוד שלא חשף עדיין את שם המשחק. בתחילת שנת 2010, עובד של חברת גיימסטופ פרסם באינטרנט תמונות של מארז ההזמנה המוקדמת של המשחק, בעוד חברת יוביסופט שחררה רמיזות המקדמות את המשחק ברשתות החברתיות פייסבוק וטוויטר. בהמשך, יוביסופט אישרה את אמיתותן של אותן תמונות. שלא כמו המשחק הקודם, Brotherhood לא היה ממוספר בספרות רומיות, וזאת משום שהשחקנים ואפילו המפתחים עצמם ציפו לתפאורה חדשה ולאב קדמון חדש במקומו של אציו אודיטורה, ובמקום זאת מדובר בהמשך סיפורו של אציו. למרות שהמשחק פותח בעיקרו בידי יוביסופט מונטריאול בקנדה, צוות ההפקה נעזר בארבע חטיבות נוספות של יוביסופט: אנסי, סינגפור, בוקרשט וקוויבק. מצב המולטיפלייר פותח בידי יוביסופט אנסי, הסטודיו שאחראי למצב המולטיפלייר במשחק Tom Clancy's Splinter Cell: Chaos Theory. חברת יוביסופט הכריזה על תוכניות להוצאת תוכן להורדה אחרי יציאתו של המשחק. שני תכנים להורדה כבר שוחררו תחת השם "פרויקט אנימוס - עדכון 1.0" ו"פרויקט אנימוס - עדכון 2.0". הראשון כלל מפה חדשה של מון-סן-מישל וכן גרסה מתקדמת יותר של מצב המולטיפלייר "ברית". העדכון השני יצא בינואר 2011 בחינם, וכלל מפה חדשה, מצב תחרותי חדש ולראשונה גם מערכת לדירוג שחקן. מנקודת מבט של ביצועים, חברת יוביסופט ציינה שהיא מקווה שהפער בין קונסולות הפלייסטיישן 3 ו-Xbox 360 יהיה מצומצם יותר. כאשר המשחק היה עדיין בשלבי פיתוח, המנהל הקריאייטיבי פטריס דזילה עזב את החברה לפני הצגת המשחק בתערוכת E3‏ 2010. מנהל ההפקה ז'אן-פרנסואה בווין ציין שדזילה עזב רק לזמן קצר אחרי שהשלים את חלקו במשחק. קדימון מצב המולטיפלייר שוחרר באתר הרשמי של יוביסופט מעט לפני תערוכת E3, בעוד הקדימון המלא של המשחק יצא בעת התערוכה, כמו גם מדריך המשחקיות לתחילתו של המשחק. אור ירוק לשחרורו של המשחק ניתן ב-28 באוקטובר 2010. גרסת המשחק למערכת ההפעלה Microsoft Windows תמכה במערכת הסטריאוסקופיה תלת-ממדית של Nvidia ובריבוי צגים של AMD Eyefinity. כמו כן, היא משתמשת בטכנולוגיה שמונעת העתקות פיראטיות וכוללת פלטפורמת שירות מקוונת של יוביסופט - אם כי אין היא צריכה חיבור זמין לאינטרנט כמו במשחק הקודם. ב-30 בנובמבר 2010 פורסמה נובליזציה של המשחק, שהייתה המשך של Assassin's Creed: Renaissance. קיימות מהדורות מיוחדות למשחק Assassin's Creed: Brotherhood, כשחלקן זמינות רק באזורים מסוימים כמו אמריקה הצפונית, אירופה ואוסטרליה. המהדורות הן: "המהדורה המיוחדת", "מהדורת אודיטורה", "מהדורת האספנים", "מהדורת קודקס מוגבלת", "מהדורת דלוקס דיגיטלית" ו"מהדורת דה וינצ'י". קיימים גם מספר בונוסים בהזמנה מוקדמת של המשחק, בהתאם לחנות שמכרה את המוצר. כמה חנויות הציעו גישה לגרסת הבטא של מצב המולטיפלייר בפלייסטיישן 3 כבונוס להזמנה מוקדמת. כל המהדורות שיועדו לקונסולת המשחקים פלייסטיישן 3 כללו תוכן להורדה שנקרא "קונספירציית קופרניקוס", שהייתה זמינה ב-PlayStation Network החל מ-16 בנובמבר 2010. בחבילת הרחבה זו, לשחקנים ניתנה גישה למשימות שליחים, התנקשות והגנה חדשות שכללו את האסטרונום הנודע ניקולאוס קופרניקוס, וזאת כאשר אציו נשלח לעצור תאוריית קשר נגד קופרניקוס ולהגן על הפילוסופיה שלו. גרסת אספנים מיוחדת יצאה למחשב האישי בידי חברת Akella ברוסיה וכללה שישה פסלונים ממתכת של דמויות המולטיפלייר. כמו כן, ברחבי הממלכה המאוחדת יצאה מהדורה בלעדית לחנות הקמעונאות HMV, אשר כללה תלבושת ימית למשחק היחיד ותוספת סקין לדמות המולטיפלייר של הארלקינו. המהדורה הסטנדרטית - כללה את דיסק המשחק. המהדורה המיוחדת - כללה את דיסק המשחק, מפה לשחקן יחיד (שוק טראיאנוס), דמויות מולטיפלייר (קצין או ארלקינו) ושריון דראכן של בית הלמשמידט לאציו (רק כבונוס הזמנה מראש באמזון). מהדורת אודיטורה - כללה את דיסק המשחק, מארז בלעדי קופסה שקופה עם דיוקן תרמו בתלת-ממד של אציו ואפקט אנימוס, קלפי דמויות מולטיפלייר, סרט Assassin's Creed: Lineage, מפה לשחקן יחיד (אקוודוקט) ושריון דראכן של בית הלמשמידט לאציו. מהדורת האספנים - כללה את דיסק המשחק, מארז בלעדי קופסת קרטון מקופלת ושחורה, דיסק בונוס עם פסקול המשחק ומאחורי הקלעים, ספר אמנות, מפה לשחקן יחיד (שוק טראיאנוס), דמות מולטיפלייר (קצין), מפה של רומא מתוך המשחק וג'ק-בקופסה (הדוקטור או ארלקינו). מהדורת קודקס מוגבלת - כללה את דיסק המשחק, מארז תיבה בלעדי לאספנים, ספר קודקס, דיסק בונוס עם פסקול המשחק ומאחורי הקלעים, קלפי דמויות מולטיפלייר, סרט Assassin's Creed: Lineage (באירופה בלבד), מפות לשחקן יחיד (שוק טראיאנוס ואקוודוקט), דמויות מולטיפלייר (קצין וארלקינו), שריון דראכן של בית הלמשמידט לאציו ומפה של רומא מתוך המשחק. מהדורת דלוקס דיגיטלית (להורדה בלבד) - כללה את המשחק, פסקול, ספר קודקס, קלפי דמויות מולטיפלייר, מפות לשחקן יחיד (שוק טראיאנוס ואקוודוקט), דמויות מולטיפלייר (קצין וארלקינו), חבילת ההרחבה "היעלמות דה וינצ'י" (דרך עדכון חינמי), שריון דראכן של בית הלמשמידט לאציו ומפה של רומא מתוך המשחק. מהדורת דה וינצ'י - כללה את דיסק המשחק, מפות לשחקן יחיד (שוק טראיאנוס ואקוודוקט), דמויות מולטיפלייר (קצין, ארלקינו, דמה רוזה, אביר, מרקיז ומצורע), חבילת ההרחבה "היעלמות דה וינצ'י" (דרך הורדה חינמית אך קצובה בזמן) ושריון דראכן של בית הלמשמידט לאציו. מערכת Uplay (כיום יוביסופט קונקט) של חברת יוביסופט לניהול זכויות דיגיטלי ולהפצה דיגיטלית מרובת משתתפים מאפשרת את הוספתם של שיפורים בתוך המשחק, שניתן לאסוף אותם על ידי צבירת נקודות בזמן המשחק. הפרסים הם ערכת נושא למחשב האישי ולפלייסטיישן 3, תלבושת אצילים מפירנצה, השריון של אלטאיר אבן לא-אחד, חליפת הגלימה של אלטאיר, שדרוג קיבולת האקדח ודמות של ארלקינו. "קונספירציית קופרניקוס" היא חבילת תוכן חינמי להורדה למשחק Brotherhood, ששוחררה במקור לפלייסטיישן 3 עם יציאת המשחק. בהמשך, חבילת התוכן קיבלה תמיכה רשמית במחשב האישי באמצעות טלאי תוכנה ב-23 במאי 2017 דרך פלטפורמות סטים ו-Uplay, ולאחר מכן דרך טרילוגיית "האוסף של אציו" בפלייסטיישן 4 ו-Xbox One. חבילת התוכן מבוססת על האסטרונום המפורסם ניקולאוס קופרניקוס, שמסתבך עם קריית הוותיקן בשל סירובה לאפשר לו ללמד את הציבור אודות אסטרונומיה. חבילת התוכן כוללת שמונה משימות אופציונליות שנעות בין משימות שליחויות, התנקשות או הגנה. "פרויקט אנימוס - עדכון 1.0" כולל מצב משחק חדש ומפה חדשה. מצב המשחק - גרסה מתקדמת ל"ברית", מכיל מערכת לזיהוי מטרות ואופן הקרב איתן היא מאתגרת וקשה יותר מהמצב המקורי. הרכב הצוותים הוא שלושה צוותים בני שני שחקנים כל אחד, והמערכת מתגמלת את השחקנים שעובדים ביחד. המפה החדשה - מון-סן-מישל - ממוקמת על אי סלעי בנורמנדי, צרפת. הטופוגרפיה האופיינית היא של רחובות צרים, מגדל פעמונים גבוה וארכיטקטורה מרובת-שלבים, והיא קרקע מושלמת למארבים של ציידים וטורפים שיגיחו משום מקום ויוציאו להורג את טרפם. כדי לשרוד, על החניכים להשתמש במצב הריצה החופשית וברחובות הצרים לטובתם. "פרויקט אנימוס - עדכון 2.0" כולל מצב משחק חדש ומפה חדשה. מפת פיינצה מספקת לשחקן מגרש משחקים בריצה חופשית של פלאזות עם שטחים פתוחים, היכן שטורפים ונטרפים מסוגלים להתערות בקלות עם הקהל ולהיעלם, וסמטאות צרות ובניינים מרובי-קומות לתנועתיות רבה יותר. מצב המולטיפלייר החדש - "לכידת תיבה" - כולל הרכב צוות של שני צוותים בני שלושה שחקנים כל אחד שמשחקים כציידים או מגנים. הציידים מצוותים לטמפלרים אחרים כדי לגנוב את תוכן התיבות שפזורות ברחבי המפה, בעוד מגני התיבות מנסים למנוע זאת. בעדכון 2.0 קיימת גם מערכת לניקוד טמפלרים כדי לתגמל את עבודתם החרוצה של חניכי אבסטרגו. הגרסה המתקדמת של מצב "ברית" גם היא כלולה בעדכון זה, בעוד מפת מון-סן-מישל איננה כלולה. ניתן להשתמש רק בתוכן להורדה אחד בכל פעם, כך ששחקנים לא יוכלו לשחק במפה של עדכון 1.0 או במצב המשחק, מפת המשחק ומערכת הניקוד של עדכון 2.0. חבילת ההרחבה "היעלמות דה וינצ'י", שניתנת לרכישה דרך הפלטפורמות המקוונות PlayStation Network או Xbox Live, כוללת תוכן חדש למצב משחק לשחקן יחיד ולמולטיפלייר. למצב השחקן היחיד, חבילת ההרחבה כוללת תוספת של שמונה משימות חדשות - כאשר שתיים מתוכן מתרחשות במיקום חדש לגמרי, וכן עשרה פרסים/הישגים חדשים. הסיפור של חבילת ההרחבה, שמתרחש לפני רצף הזיכרון האחרון במשחק, עוקב אחר חקירתו של אציו אחר ההיעלמות של חברו הוותיק לאונרדו דה וינצ'י בשנת 1506. מצב המולטיפלייר כולל שני מצבי משחק חדשים, מפה חדשה וארבע דמויות חדשות. גרסת המשחק למחשב האישי כוללת את חבילת ההרחבה בחינם וניתן לפתוח אותה דרך פלטפורמת Uplay, יחד עם עדכונים 1.0 ו-2.0 של פרויקט אנימוס. בחודש מרץ יצאה "מהדורת דה וינצ'י" של המשחק שכללה גם את חבילת ההרחבה לקונסולות הביתיות. חבילת ההרחבה נחשבת לפרויקט אנימוס - עדכון 3.0, עם תוספת דמויות מולטיפלייר חדשות בהזמנה מוקדמת - הארלקינו והקצין - וכן תלבושת שריון הדראכן המיוחד של אציו. המוזיקה במשחק הולחנה על ידי המלחין הדני ג'ספר קיד, שיצר גם את הפסקול של המשחקים הקודמים בסדרת Assassin's Creed. הפסקול שוחרר באופן דיגיטלי ב-16 בנובמבר 2010, בעוד גרסת CD צורפה למהדורות מסוימות כמו מהדורת הקודקס ומהדורת האספנים. אולם, רשימת ההשמעה שונה בגרסת ה-CD מהגרסה הדיגיטלית, כאשר היא כוללת 22 רצועות שמע, כולל שלוש מנגינות בלעדיות (Rome Countryside, ‏Legacy of the Borgia Family, ‏End Fight וגרסה מורחבת של Cesare Borgia), אך ללא מנגינת Apple Chamber שמצויה בגרסה הדיגיטלית. המשחק Assassin's Creed: Brotherhood קיבל ביקורות חיוביות לאחר צאתו. אתרי הביקורות GameRankings ו-Metacritic העניקו לגרסת Xbox 360 ציון 90.55% ו-89% מתוך 100, בהתאמה, בעוד גרסת פלייסטיישן 3 קיבלה ציון 89.92% ו-90% מתוך 100 וגרסת המחשב האישי ציון 87.64% ו-88% מתוך 100. המשחק זכה בפרס משחק הפעולה-הרפתקה הטוב ביותר לשנת 2010 של טקס פרסי SpikeTV למשחק ווידאו, והיה מועמד לפרס בפט"א בשבע קטגוריות, ביניהן פרס באפט"א למשחקים למשחק הטוב ביותר, מתוכן זכה בפרס בקטגוריית הפעולה. בטקס פרסי ההישגים האינטראקטיבים השנתי של האקדמיה לאמנויות ולמדעים אינטראקטיבים, המשחק היה מועמד בקטגוריית משחק ההרפתקה של השנה והישגים מיוחדים בבימוי, משחקיות מקוונת, מוזיקה ועיצוב סאונד. המשחק נכלל במקומות הגבוהים שברשימות המדרגות את משחקי הסדרה: במקום הראשון ברשימות של המגזינים וושינגטון פוסט, USA Today, ‏The Sun, ספורטס אילוסטרייטד, WatchMojo, ‏Polygon, ‏FandomWire, ‏Destructoid ו-GamingBible. במקום השני ברשימות של המגזינים GameSpot,‏Eurogamer,‏ Game Rant, ‏Hardcore Gamer, ‏Digital Trends, ‏We Got This Covered, ‏The Loadout, ‏TrueTrophies ו-The Escapist. במקום השלישי ברשימה של המגזינים Digital Spy, ‏Screen Rant, ‏Insider Gaming, ‏Gadgets Middle East, ‏Attack of the Fanboy ו-Push Square. במקום הרביעי ברשימה של המגזינים PlayStation Universe, ‏TechRadar, ‏WhatCulture, ‏PC Invasion, ‏FandomSpot ו-VG247. במקום החמישי ברשימות של המגזינים PC Gamer, ‏AlienWare Arena ‏Twinfinite, ‏The Beta Network ו-RadioTimes. כמו כן, המשחק דורג במקום השישי ברשימה של המגזין Collider, במקום השביעי ברשימות של המגזינים IGN ו-The Tab, במקום השמיני ברשימות של המגזינים +GamesRadar, ‏Den of Geek Gamers Decide, ו-DualSHOCKERS, במקום התשיעי ברשימה של מגזין The Gamer, ובמקום ה-11 ברשימות של המגזינים ComicBookResources ו-Kotaku. מגזין WatchMojo מיקם את המשחק במקום השביעי ברשימת המשחקים לפי רמת קושי. מצב המולטיפלייר זכה לשבחים רבים במהלך כנס E3‏ 2010 שבו הוצג לראשונה, ובהמשך גם בידי המבקרים. מגזין Game Informer העניק למשחק ציון של 9.25 מתוך 10, בציינו שהאפשרות לגייס קבוצת מאמינים הייתה שיפור משמעותי ביחס למשחקיות של המשחק הקודם, וכן שיבח את מצב המולטיפלייר כדבר שלא נראה עד כה. ביקורת המגזין שיבחה גם את הגרפיקה של המשחק, האפקטים הקוליים ועבודת הדיבוב. מגזין Eurogamer שיבח כל אספקט במשחק והעניק לו ציון מושלם 10 מתוך 10. הוא ציין בביקורת שלו את ההתפתחות והבגרות של הסיפור, באומרו ש"במשימה אחת, אציו מסכל ניסיון התנקשות בקולוסיאום של רומא במהלך מחזה על מותו של ישו. הדבר דורש מהמפתח יכולת עמידה ורגש כדי להחזיק באותם קונספטים נפיצים, וזהו מבחן הבגרות שגורם ליוביסופט מונטריאול לעמוד באתגר". עוד הוא מציין ש"המשחק בונה מסתורין מסקרן מאחורי הדמויות שבו, בעודו אוסף מסביבן סודות וחפצים ומאתגר שחקנים לשחק במשחק, כאשר שום דבר לא נראה שלא במקום". חבילת ההרחבה "היעלמות דה וינצ'י" זכתה אף היא לביקורות חיוביות, ואתר Metacritic העניק לה ציון 75 מתוך 100. בעקבות דחייתה של גרסת המשחק למחשב האישי, היו ביקורות פחות נלהבות שפקפקו בהחלטה לדחות את יציאתו של המשחק למערכת ההפעלה - בעיקר משום שהמשחק נותר זהה לגרסאות הקונסולות, למעט שיפור גרפי ותוכן מועט של בונוסים. אולם, רובן שיבחו את בחירתה של יוביסופט להסיר את המערכת לניהול זכויות דיגיטלי (DRM) שהפחיתה את ההנאה מגרסת המחשב האישי של המשחק הקודם, וכן את החלטה לשחרר את כל התוכן להורדה בחינם. המשחק חצה את קו המכירות של כמיליון עותקים תוך פחות משבוע לאחר יציאתו, והפך לאחד מכותרי החברה הנמכרים ביותר באירופה בפרק זמן קצר. זאת ועוד, תהליך ההשקה של המשחק היה המוצלח ביותר באירופה מאז ועד היום. נכון למאי 2011, יוביסופט הכריזה שהמשחק מכר למעלה מ-7.2 מיליון עותקים, ומכירות הזיכיון עמדו בכ-29 מיליון עותקים. ערך מורחב – Assassin's Creed: Revelations ב-5 במאי 2011 נחשף שהמשחק הבא בזיכיון סדרת המשחקים הוא Assassin's Creed: Revelations. המשחק מתרחש בקונסטנטינופול בשיאה של האימפריה העות'מאנית, והוא המשחק העיקרי האחרון בו מופיע אציו אודיטורה דה פירנצה בתור הפרוטגוניסט הראשי. המשחק עוקב אחר מסעו של אציו לחשוף את סודות אחוות המתנקשים ולפתוח ספרייה שנבנתה בידי אלטאיר אבן לא-אחד, הפרוטגוניסט של המשחק Assassin's Creed. דמותו של אלטאיר ניתנת למשחק כפרוטגוניסט משנה, והוא מופיע בסדרת משימות המופיעות כפלשבקים. גם במשחק זה חוזר מצב המולטיפלייר של Brotherhood, וכעת הוא מורחב יותר עם מצבי משחק חדשים, מפות חדשות ודמויות חדשות. המשחק יצא ב-15 בנובמבר 2011. ב-17 בספטמבר 2018, חברת Triton Noir הכריזה על יציאתו של משחק לוח בשם Asassin's Creed: Brotherhood of Venice, שמתרחש בשנת 1509, כשנתיים לאחר מאורעות Brotherhood ולפני Revelations. המשחק כולל דמויות מהמשחקים כמו אציו, לאונרדו דה וינצ'י, לוקרציה בורג'ה ודמויות חדשות כמו אלסנדרה. המשחק הבטיח כ-20 שעות של משחקיות ולאחר מספר דחיות יצא באסיה במאי 2021, וכחודש לאחר מכן באירופה ובארצות הברית. מדיה וקבצים בנושא Assassin's Creed: Brotherhood בוויקישיתוף Assassin's Creed: Brotherhood באתר הרשמי של יוביסופט Assassin's Creed: Brotherhood בערוץ הרשמי של יוביסופט ביוטיוב Assassin's Creed: Brotherhood בפרויקט פאנדום של סדרת משחקי Assassin's Creed "Assassin's Creed: Brotherhood", במסד הנתונים הקולנועיים IMDb (באנגלית) Assassin's Creed: Brotherhood, באתר PCGamingWiki (באנגלית) מידע על האלבום Assassin's Creed: Brotherhood באתר MusicBrainz האלבום Assassin's Creed: Brotherhood באתר Discogs ביקורת משחק: AC Brotherhood, אתר ויגיימס משחקים, 22 בנובמבר 2010 (בעברית) Assassin-Templar War בפרויקט פאנדום של סדרת משחקי Assassin's Creed Assassin's Creed: Why Assassins & Templars Hate Each Other, Caitlin Grieve, September 24th 2020 The Templars and the Assassins - The Militia of Heaven, James Wasserman, Destiny Books Assassin's Creed: 10 Things You Didn't Know About The Templars, Rhett Roxi, February 16th 2021 GameStop Placeholder Art Names Assassin's Creed: Brotherhood - Update, Mike Fahey, May 5th 2010 Assassins Creed Brotherhood ComDev Conversation - Ubisoft E3 2010, Ubisoft, יוטיוב PlayStation 3 News Articles: – Assassin's Creed Brotherhood announced, Nz.playstation.co, July 29th 2009 Five-studio brotherhood for new Assassin’s Creed, Rob Crossley, May 11th 2010 Assassin's Creed: Brotherhood PS3 Performance Should Match Xbox 360, Gamingunion.net, November 1st 2010 Assassin's Creed's Production Manager discusses Patrice Desilets' departure, David Scammell, July 9th 2010 Assassin's Creed: Brotherhood goes gold, new trailer goes to Rome, Randy Nelson, October 28th 2010 Assassin's Creed: Brotherhood PC details, Robert Purchese, February 11th 2011 AC: Brotherhood's PS3-Exclusive DLC Revolves Around Copernicus, Tom Goldman, November 2nd 2010 Behind the Music of Assassin's Creed: Brotherhood, Alex Van Zelfden, March 5th 2016 Assassin's Creed: Brotherhood (Xbox 360) Reviews, GameRankings, June 19th 2011 Assassin's Creed: Brotherhood (PlayStation 3) reviews, GameRankings, June 19th 2011 Assassin's Creed: Brotherhood (PC) reviews, GameRankings, June 19th 2011 Assassin's Creed: Brotherhood (PlayStation 3) reviews, Metacritic, June 19th 2011 Assassin's Creed: Brotherhood (Xbox 360) Reviews, Metacritic, June 19th 2011 Assassin's Creed: Brotherhood (PC) reviews, Metacritic, June 19th 2011 Assassin's Creed: Brotherhood - Top of the Popes, Tom Bramwell, Eurogamer.net, September 19th 2011 Assassin's Creed: Brotherhood Review, Matt Miller, November 16th 2010 Assassin's Creed Brotherhood Review, Edge, November 18th 2010 D.I.C.E. Awards By Video Game Details Assassin's Creed: Brotherhood, Academy of Interactive Arts & Sciences All the ‘Assassin’s Creed’ games, ranked, Elise Favis, Gene Park, Washington Post, November 11th 2020 The best Assassin's Creed games ranked from filler to killer, Josh Broadwell, USA Today, October 3rd 2023 Every Assassin’s Creed game ranked worst to best, Georgina Young, The Sun, October 9th 2023 Best Assassin's Creed games ranked: every Assassin's Creed game ranked from best to worst, Ryan Woodrow, Sports Illustrated, October 9th 2023 Every Assassin's Creed Game RANKED, Caitlin Johnson, WatchMojo Assassin's Creed Games Ranked REFRESH, WatchMojo, October 11th 2024 The Assassin’s Creed series ranked — with Odyssey included, Chris Plante and Simone de Rochefort, Polygon, Updated October 2nd 2018 Assassin’s Creed Games Ranked From Worst to Best (Including Assassin’s Creed Shadows), FandomWire, July 30th 2024 The Top 5 Assassin’s Creed Games, ranked, Chris Carter, Destructoid, November 10th 2022 Assassin's Creed: All mainline games ranked worst to best, Dan Lipscombe, January 10th 2024 Every Assassin's Creed Game, Ranked, Steve Watts and Jordan Ramee, GameSpot, October 27th 2023 The Assassin's Creed series, ranked, Tom Phillips, Eurogamer, Updated October 25th 2017 Every Assassin's Creed Game, Ranked, Joshua Pedroza-O'Leary, Game Rant, Updated October 11th 2024 Every Main Assassin's Creed Game, Ranked By Story, Skeith Ruch, Hardcore Gamer, August 15th 2024 The best Assassin’s Creed games, Gabe Gurwin and Jesse Lennox, Digital Trends, November 17th 2020 The best ‘Assassin’s Creed’ games, ranked, Jonathan Wright, We Got This Covered, February 2nd 2023 Best Assassin’s Creed games ranked from AC1 to Mirage, Kyle Wilson, The Loadout, October 6th 2023 Best Assassin's Creed games — all 16 entries ranked from best to worst, Kes Eylers-Stephenson, TrueTrophies, October 25th 2023 Best Assassin’s Creed Games, Ranked, Michael Cripe, The Escapist, October 5th 2023 Ranking all 11 main Assassin's Creed games, Ali Plumb and Owen Gough, May 11th 2020 All The Assassin's Creed Games, Ranked Worst To Best, David Caballero, Screen Rant, Updated October 5th 2023 All Assassin's Creed Games, Ranked from Worst to Best, Tayyab Shah, Insider Gaming, December 9th 2023 Ranking The Assassin’s Creed Games, Marc Say, Gadgets Middle East, October 30th 2020 The Best Assassin’s Creed Games Ranked, Jennifer Locke and Amitesh Dhar, Attack of the Fanboy, October 31st 2022 Best Assassin's Creed Games, Robert Ramsey, Push Square, October 16th 2023 Assassin’s Creed Games Ranked From Worst To Best, John-Paul Jones, PlayStation Universe, April 30th 2020 Best Assassin’s Creed games in 2024 - every series entry ranked, Rob Dwiar, TechRadar, Updated September 26th 2024 Assassin's Creed: Ranking Every Game's Story From Worst To Best, Jackson Osterhout, WhatCulture, July 10th 2017 All Assassin’s Creed games, ranked, Sarib Zahoor, PC Invasion, October 12th 2023 Ranking The Best Assassin’s Creed Games From The Series, Nelson Chitty, FandomSpot Assassin's Creed - all the games ranked from worst to best, Jennifer Allen, September 4th 2018 Every Assassin's Creed game, ranked, Samuel Roberts, PC Gamer, September 13th 2022 The Assassin's Creed games ranked from worst to best, AlienWare Arena Best Assassin’s Creed Game: All 18 AC Games, Ranked, Chris Jecks and Zhiqing Wan, Twinfinite, October 6th 2023 Assassin’s Creed – Main Games Ranked From Best to Worst!, Dillon Van Der Putten, The Beta Network, November 9th 2020 Assassin's Creed games ranked from best to worst, Joe Julians, RadioTimes, October 11th 2023 Every 'Assassin's Creed' Mainline Game, Ranked (Including the One with the Hilarious Bugs), Jeffrey Carter, Collider, October 24th 2021 The 10 Best Assassin's Creed Games, IGN, January 14th 2024 An inarguable ranking of all 12 mainline Assassin’s Creed games from worst to best, Harrison Brocklehurst, The Tab Best Assassin's Creed games, ranked, Louise Blain, GamesRadar+, Updated September 26th 2024 Every Assassin’s Creed Game Ranked Worst to Best, Chris Freiberg, Matthew Byrd, Den of Geek, October 7th 2023 The Best Assassin's Creed Games (All Assassin's Creed Games Ranked Worst To Best), Ivan Sljivic, Gamers Decide, Updated January 8th 2022 10 Best Assassin's Creed Games Ranked, Stefan Stevanovic, DualSHOCKERS, August 28th 2024 Assassin’s Creed Games Ranked From Worst To Best, Will Harris, The Gamer, Updated November 23rd 2020 Every Assassin's Creed Game, Ranked, Devon Lord-Moncrief & Robbie Robinson, CBR, Updated August 14th 2024 https://kotaku.com/lets-rank-the-assassins-creed-games-worst-to-best-1844019813/slides/7 Let's Rank The Assassin's Creed Games, Worst To Best, Zack Zwiezen, Kotaku, Updated January 5th 2024 Every Assassin's Creed Game Ranked By Difficulty, Saim Cheeda, WatchMojo Review: Recycled Assassin's Creed Brotherhood Is Uneasy Blend of Killing, Farming, Chris Kohler, Wired.com, November 17th 2010 Assassin's Creed: Brotherhood – The Da Vinci Disappearance for Xbox 360 Reviews – Metacritic UBISOFT® REPORTS THIRD-QUARTER 2010-11 SALES, February 14th 2011 Big Assassin's Creed game' confirmed for 2011, November 26th 2010 Assassin's Creed: Brotherhood ships 7.2 million, Ubisoft teases 'ambitious' PC announcement, GameSpot, May 13th 2011